Suvestinė redakcija nuo 2014-07-01 iki 2016-12-31

Įsakymas paskelbtas: Žin. 2005, Nr. 60-2157, i. k. 1052080ISAK00ĮV-146

LIETUVOS RESPUBLIKOS KULTŪROS MINISTRAS

Į S A K Y M A S

DĖL SPECIALISTŲ, VYKDANČIŲ NEKILNOJAMOJO KULTŪROS PAVELDO TAIKOMUOSIUS MOKSLINIUS ARDOMUOSIUS TYRIMUS, RENGIANČIŲ TVARKOMŲJŲ PAVELDOSAUGOS DARBŲ PROJEKTUS, ATLIEKANČIŲ TVARKOMUOSIUS PAVELDOSAUGOS DARBUS BEI VADOVAUJANČIŲ TOKIEMS DARBAMS, ATLIEKANČIŲ PAVELDOSAUGOS (SPECIALIĄJĄ) EKSPERTIZĘ, ATESTAVIMO TAISYKLIŲ IR NEKILNOJAMOJO KULTŪROS PAVELDO APSAUGOS SPECIALISTO ATESTATO FORMOS PATVIRTINIMO

2005 m. balandžio 14 d. Nr. ĮV-146

Vilnius

Vadovaudamasis Lietuvos Respublikos nekilnojamojo kultūros paveldo apsaugos įstatymo (Žin., 1995, Nr. 3-37; 2004, Nr. 153-5571) 18 straipsnio 2 dalimi ir 23 straipsnio 6 dalimi:

1. Tvirtinu pridedamus:

1.1. Specialistų, vykdančių nekilnojamojo kultūros paveldo taikomuosius mokslinius ardomuosius tyrimus, rengiančių tvarkomųjų paveldosaugos darbų projektus, atliekančių tvarkomuosius paveldosaugos darbus bei vadovaujančių tokiems darbams, atliekančių paveldosaugos (specialiąją) ekspertizę, atestavimo taisykles (toliau vadinama – Taisyklės).

1.2. Nekilnojamojo kultūros paveldo apsaugos specialisto atestato formą.

2. Nustatau, kad:

2.1. Nekilnojamųjų kultūros vertybių apsaugos specialisto atestatai, išduoti pagal Nekilnojamųjų kultūros vertybių tvarkymo darbų programų, paveldo apsaugos technologijų darbų projektų, ardomųjų tyrimų, avarijos grėsmės pašalinimo, konservavimo, pritaikymo, restauravimo ir atkūrimo paveldo apsaugos technologijų darbų, paveldo apsaugos (specialiosios) ekspertizės specialistų atestavimo tvarką, patvirtintą Lietuvos Respublikos kultūros ministro 2004 m. balandžio 19 d. įsakymu Nr. ĮV-90 „Dėl Nekilnojamųjų kultūros vertybių tvarkymo darbų programų, paveldo apsaugos technologijų darbų projektų, ardomųjų tyrimų, avarijos grėsmės pašalinimo, konservavimo, pritaikymo, restauravimo ir atkūrimo paveldo apsaugos technologijų darbų, paveldo apsaugos (specialiosios) ekspertizės specialistų atestavimo tvarkos ir Nekilnojamųjų kultūros vertybių apsaugos specialisto atestato formos patvirtinimo“ (Žin., 2004, Nr. 58-2072), galioja iki 2005 m. gruodžio 30 d. ir turi būti iki 2005 m. gruodžio 30 d., specialistų iš naujo neatestuojant, pakeisti Kultūros paveldo departamente prie Kultūros ministerijos pagal šio įsakymo 1 punktu patvirtintų Taisyklių nuostatas;

2.2. Nekilnojamųjų kultūros vertybių apsaugos specialistų atestatai, išduoti pagal Tyrimo, konservavimo ir restauravimo, taip pat valstybės ir savivaldybių nekilnojamųjų kultūros vertybių apsaugos institucijose dirbančių specialistų atestavimo tvarką, patvirtintą Kultūros vertybių apsaugos departamento prie Kultūros ministerijos direktoriaus 1999 m. vasario 10 d. įsakymu Nr. 28 „Dėl Tyrimo, konservavimo ir restauravimo, taip pat valstybės ir savivaldybių nekilnojamųjų kultūros vertybių apsaugos institucijose dirbančių specialistų atestavimo tvarkos“ (Žin., 1999, Nr. 18-498), kurių galiojimas dar nepasibaigęs, galioja iki 2005 m. gruodžio 30 d.

3. Laikau netekusiu galios Lietuvos Respublikos kultūros ministro 2004 m. balandžio 19 d. įsakymą Nr. ĮV-90 „Dėl Nekilnojamųjų kultūros vertybių tvarkymo darbų programų, paveldo apsaugos technologijų darbų projektų, ardomųjų tyrimų, avarijos grėsmės pašalinimo, konservavimo, pritaikymo, restauravimo ir atkūrimo paveldo apsaugos technologijų darbų, paveldo apsaugos (specialiosios) ekspertizės specialistų atestavimo tvarkos ir Nekilnojamųjų kultūros vertybių apsaugos specialisto atestato formos patvirtinimo“ (Žin., 2004, Nr. 58-2072).

KULTŪROS MINISTRAS	VLADIMIRAS PRUDNIKOVAS

PATVIRTINTA

Lietuvos Respublikos kultūros ministro

2005 m. balandžio 14 d. įsakymu Nr. ĮV-146

SPECIALISTŲ, VYKDANČIŲ NEKILNOJAMOJO KULTŪROS PAVELDO TAIKOMUOSIUS MOKSLINIUS ARDOMUOSIUS TYRIMUS, RENGIANČIŲ TVARKOMŲJŲ PAVELDOSAUGOS DARBŲ PROJEKTUS, ATLIEKANČIŲ TVARKOMUOSIUS PAVELDOSAUGOS DARBUS BEI VADOVAUJANČIŲ TOKIEMS DARBAMS, ATLIEKANČIŲ PAVELDOSAUGOS (SPECIALIĄJĄ) EKSPERTIZĘ, ATESTAVIMO TAISYKLĖS

I. BENDROSIOS NUOSTATOS

1. Specialistų, vykdančių nekilnojamojo kultūros paveldo taikomuosius mokslinius ardomuosius tyrimus, rengiančių tvarkomųjų paveldosaugos darbų projektus, atliekančių tvarkomuosius paveldosaugos darbus bei vadovaujančių tokiems darbams, atliekančių paveldosaugos (specialiąją) ekspertizę, atestavimo taisyklės (toliau – Taisyklės) nustato specialistų atestuojamas veiklos rūšis, sritis, kvalifikacines kategorijas, taikomus kvalifikacinius reikalavimus ir atestavimo tvarką.

2. Atestavimo tikslas:

2.1. įvertinti ir patikrinti specialistų, kurių profesinės veiklos rezultatai ir sprendimai lemia nekilnojamojo kultūros paveldo išlikimą, jo vertės požymius bei autentiškumą, kvalifikaciją, praktinę veiklą, profesinį patyrimą, nustatyti jų atestuojamas veiklos rūšis, sritis, specializacijas bei skatinti jų kvalifikacijos kėlimą;

2.2. apsaugoti nekilnojamąjį kultūros paveldą nuo nekompetentingos ir nekvalifikuotos veiklos pasekmių.

3. Nekilnojamojo kultūros paveldo apsaugos specialisto atestatas (toliau – Atestatas) suteikia teisę specialistui vykdyti nekilnojamojo kultūros paveldo taikomuosius mokslinius ardomuosius tyrimus, parengti tvarkomųjų paveldosaugos darbų projektus, atlikti tvarkomuosius paveldosaugos darbus bei vadovauti tokiems darbams, atlikti paveldosaugos (specialiąją) ekspertizę pagal veiklos rūšis, sritis ir specializacijas, nurodytas Atestate.

II. ATESTUOJAMOS VEIKLOS RŪŠYS

4. Atestatai išduodami šioms veiklos rūšims:

4.1. nekilnojamojo kultūros paveldo taikomųjų mokslinių ardomųjų tyrimų vykdymui;

4.2. tvarkomųjų paveldosaugos darbų projektų rengimui;

4.3. tvarkomųjų paveldosaugos darbų atlikimui;

4.4. paveldosaugos (specialiosios) ekspertizės atlikimui;

4.5. tvarkomųjų paveldosaugos darbų vadovavimui.

III. SPECIALIZACIJOS PAGAL VEIKLOS RŪŠIS

5. Specializacijos pagal veiklos rūšis yra šios:

5.1. Nekilnojamojo kultūros paveldo taikomųjų mokslinių ardomųjų tyrimų vykdymas:

5.1.1. archeologijos tyrimai;

5.1.2. architektūros natūriniai tyrimai;

5.1.3. polichromijos ir sienų tapybos tyrimai;

5.1.4. architektūros konstrukcijų tyrimai.

5.2. Tvarkomųjų paveldosaugos darbų projektų rengimas:

5.2.1. architektūros projektai;

5.2.2. architektūrinės polichromijos ir sienų tapybos projektai;

5.2.3. architektūros konstrukcijų projektai;

5.2.4. inžinerinių komunikacijų projektai;

5.2.5. inžinerinio nekilnojamojo kultūros paveldo projektai.

5.3. Tvarkomųjų paveldosaugos darbų atlikimas:

5.3.1. akmens mūro, natūralaus akmens, plytų mūro darbai;

5.3.2. medinių konstrukcijų darbai;

5.3.3. medžių apdailos ir stalių gaminių darbai;

5.3.4. metalo gaminių ir metalo konstrukcijų darbai;

5.3.5. molio konstrukcijų, keramikos gaminių ir konstrukcijų darbai;

5.3.6. dekoratyvinės dangos, dekoratyvinio tinko, tinkuotų dažytų paviršių darbai;

5.3.7. stogo dangų darbai;

5.3.8. teritorijų elementų darbai.

5.4. Paveldosaugos (specialiosios) ekspertizės atlikimas:

5.4.1. tvarkomųjų paveldosaugos darbų specialioji ekspertizė;

5.4.2. tvarkomųjų paveldosaugos darbų projektų specialioji ekspertizė;

5.4.3. nekilnojamųjų kultūros vertybių vertinimo specialioji ekspertizė (pagal reikšmingumą lemiantį vertingųjų savybių pobūdį ar jų derinį):

5.4.3.1. archeologinio bei povandeninio nekilnojamojo kultūros paveldo;

5.4.3.2. mitologinio nekilnojamojo kultūros paveldo;

5.4.3.3. etnokultūrinio nekilnojamojo kultūros paveldo;

5.4.3.4. architektūrinio nekilnojamojo kultūros paveldo;

5.4.3.5. urbanistinio nekilnojamojo kultūros paveldo;

5.4.3.6. želdynų nekilnojamojo kultūros paveldo;

5.4.3.7. inžinerinio nekilnojamojo kultūros paveldo;

5.4.3.8. istorinio, memorialinio nekilnojamojo kultūros paveldo;

5.4.3.9. dailės nekilnojamojo kultūros paveldo.

IV. ATESTUOJAMOS VEIKLOS SRITYS

6. Atestatai išduodami veiklai šiose srityse:

6.1. objektuose (kurie nėra kultūros paveldo objektai), esančiuose kultūros paveldo objekto teritorijoje ar saugomoje vietovėje;

6.2. kultūros paveldo objektuose;

6.3. kultūros paminkluose.

V. KVALIFIKACINĖS KATEGORIJOS

7. Atestuotiems specialistams suteikiamos šios kvalifikacinės kategorijos:

7.1. pirmoji (žemiausia) kvalifikacinė kategorija;

7.2. antroji kvalifikacinė kategorija;

7.3. trečioji kvalifikacinė kategorija;

7.4. ekspertizės specialisto kvalifikacinė kategorija.

8. Atestuojamieji specialistai gali prašyti, kad jiems būtų suteikta bet kuri kvalifikacinė kategorija.

9. Pirmąją kvalifikacinę kategoriją turintys specialistai gali užsiimti nurodytąja Atestate veiklos rūšimi objektuose (kurie nėra kultūros paveldo objektai), esančiuose kultūros paveldo objekto teritorijoje ar saugomoje vietovėje.

10. Antrąją kvalifikacinę kategoriją turintys specialistai gali užsiimti nurodytąja Atestate veiklos rūšimi kultūros paveldo objektuose.

11. Trečiąją kvalifikacinę kategoriją turintys specialistai gali užsiimti nurodytąja Atestate veiklos rūšimi kultūros paminkluose.

12. Ekspertizės specialistai gali atlikti paveldo apsaugos (specialiąją) ekspertizę objektuose, esančiuose kultūros paveldo objekto teritorijoje ar saugomoje vietovėje, kultūros paveldo objektuose, kultūros paminkluose.

VI. BENDRIEJI KVALIFIKACINIAI REIKALAVIMAI

13. Visiems atestuojamiesiems specialistams nustatomi šie bendrieji kvalifikaciniai reikalavimai:

13.1. išsilavinimas:

13.1.1. aukštasis universitetinis išsilavinimas – tvarkomųjų paveldosaugos darbų projektams rengti bei paveldosaugos (specialiajai) ekspertizei atlikti;

13.1.2. aukštasis neuniversitetinis išsilavinimas – nekilnojamojo kultūros paveldo taikomiesiems moksliniams ardomiesiems tyrimams atlikti, vadovauti tvarkomiesiems paveldosaugos darbams;

13.1.3. turi būti baigę nekilnojamųjų kultūros vertybių tvarkymo darbų specialistų kvalifikacijos kėlimo kursus – tvarkomiesiems paveldosaugos darbams atlikti;

13.2. darbo stažas:

13.2.1. darbo stažo reikalavimas neprivalomas – siekiant, kad būtų suteikta pirmoji kvalifikacinė kategorija;

13.2.2. ne mažesnis kaip 3 metai – siekiant, kad būtų suteikta antroji kvalifikacinė kategorija;

13.2.3. ne mažesnis kaip 5 metai – siekiant, kad būtų suteikta trečioji kvalifikacinė kategorija;

13.3. išmanyti įstatymus ir kitus teisės aktus, reglamentuojančius nekilnojamojo paveldo apsaugą.

VII. KVALIFIKACINIAI REIKALAVIMAI SPECIALISTAMS, VYKDANTIEMS NEKILNOJAMOJO KULTŪROS PAVELDO TAIKOMUOSIUS MOKSLINIUS ARDOMUOSIUS TYRIMUS

14. Nekilnojamojo kultūros paveldo taikomuosius mokslinius ardomuosius tyrimus vykdantiems specialistams nustatomi šie specialieji kvalifikaciniai reikalavimai:

14.1. turėti neuniversitetinį išsilavinimą srityje, susijusioje su atestuojama veiklos rūšimi ir specializacija arba ne mažesnį kaip 10 metų praktinio darbo stažą konkrečių tyrimų srityje;

14.2. žinoti konkrečių nekilnojamojo kultūros paveldo objektų, kuriuos nori tirti atestuojamasis specialistas, tyrimo šaltinius bei metodus;

14.3. žinoti ir mokėti paaiškinti konkrečių nekilnojamojo kultūros paveldo objektų (pagal specializaciją) apsaugos tarptautinių dokumentų nuostatas;

14.4. žinoti paveldo tvarkybos reglamentų reikalavimus.

VIII. KVALIFIKACINIAI REIKALAVIMAI TVARKOMŲJŲ PAVELDOSAUGOS DARBŲ PROJEKTUS RENGIANTIEMS SPECIALISTAMS

15. Tvarkomųjų paveldosaugos darbų projektus rengiantiems specialistams nustatomi šie specialieji kvalifikaciniai reikalavimai:

15.1. žinoti Lietuvos architektūros istoriją;

15.2. žinoti tvarkomųjų paveldosaugos darbų reikalavimus;

15.3. žinoti ir mokėti paaiškinti paveldo apsaugos tarptautinių dokumentų nuostatas;

15.4. žinoti istorines tradicines statybines technologijas ir medžiagas;

15.5. žinoti paveldo tvarkybos reglamentų reikalavimus.

IX. KVALIFIKACINIAI REIKALAVIMAI TVARKOMŲJŲ PAVELDOSAUGOS DARBŲ SPECIALISTAMS

16. Tvarkomųjų paveldosaugos darbų specialistams nustatomi šie specialieji kvalifikaciniai reikalavimai:

16.1. žinoti nekilnojamojo kultūros paveldo apsaugos pagrindus;

16.2. pažinti konkrečių paveldo objektų (pagal siekiamą įgyti specializaciją) atlikimo technikas, medžiagas, gaminius ir konstrukcijas;

16.3. mokėti skaityti brėžinius ar vykdyti darbus pagal juos;

16.4. žinoti konkrečių tvarkomųjų paveldosaugos darbų (pagal specializaciją) medžiagas, gebėti jas panaudoti;

16.5. žinoti tvarkomųjų paveldosaugos darbų organizavimo ir vykdymo tvarką;

16.6. gebėti atskirti kultūros paveldo objekto vertingąsias savybes (pagal siekiamą įgyti specializaciją);

16.7. žinoti paveldo tvarkybos reglamentų reikalavimus.

X. KVALIFIKACINIAI REIKALAVIMAI EKSPERTIZĖS SPECIALISTAMS

17. Ekspertizės specialistams nustatomi šie specialieji kvalifikaciniai reikalavimai:

17.1. dalyvauti rengiant ne mažiau kaip 3 paveldosaugos (specialiąsias) ekspertizes;

17.2. žinoti nekilnojamųjų kultūros vertybių vertinimo ir atrankos kriterijus;

17.3. žinoti ir sugebėti paaiškinti paveldosaugos reikalavimus;

17.4. žinoti paveldo tvarkybos reglamentus;

17.5. mokėti vertinti bei analizuoti tvarkomųjų paveldosaugos darbų projektus;

17.6. žinoti ir mokėti paaiškinti paveldo apsaugos tarptautinių dokumentų nuostatas;

17.7. turėti ne mažesnį kaip 7 metų darbo stažą kultūros paveldo apsaugos srityje.

XI. ATESTAVIMO KOMISIJOS SUDARYMAS IR JOS VEIKLA

18. Specialistus atestuoja Nekilnojamojo kultūros paveldo apsaugos atestavimo komisija (toliau vadinama – Komisija), kuri, vadovaudamasi Specialistų, rengiančių nekilnojamojo kultūros paveldo apsaugos specialiojo planavimo dokumentus, atestavimo tvarkos aprašu, patvirtintu kultūros ministro ir aplinkos ministro 2006 m. spalio 3 d. įsakymu Nr. ĮV-453/D1-445 (Žin., 2006, Nr. 109-4144) taip pat atestuoja specialistus, rengiančius nekilnojamojo kultūros paveldo apsaugos specialiojo planavimo dokumentus.

Punkto pakeitimai:

Nr. ĮV-490, 2006-10-25, Žin., 2006, Nr. 116-4418 (2006-10-31), i. k. 1062080ISAK00ĮV-490

19. Komisijos sudėtį, jos pirmininką ir pavaduotoją Kultūros paveldo departamento prie Kultūros ministerijos (toliau – Departamentas) teikimu 3 metams tvirtina Lietuvos Respublikos kultūros ministras.

Punkto pakeitimai:

Nr. ĮV-476, 2014-06-17, paskelbta TAR 2014-06-30, i. k. 2014-09339

20. Komisiją sudaro devyni nariai. Departamento direktoriaus įsakymu skiriamas Komisijos sekretorius, kuris nėra Komisijos narys. Atestavimo metu Komisijoje turi dirbti bent vienas atestuojamos veiklos rūšies ekspertizės specialistas.

Punkto pakeitimai:

Nr. ĮV-608, 2012-09-12, Žin., 2012, Nr. 108-5492 (2012-09-19), i. k. 1122080ISAK00ĮV-608

21. Komisija darbą organizuoja pagal Departamento direktoriaus įsakymu patvirtintą darbo reglamentą. Komisijos veiklos vykdymui lėšos skiriamos (apmokama už posėdžius, administracinės išlaidos) iš Departamento Kultūros vertybių apsaugos programos lėšų.

22. Komisija priima sprendimą paprasta balsų dauguma, dalyvaujant ne mažiau kaip 2/3 komisijos narių ir nedalyvaujant atestuojamiesiems specialistams. Komisijai priimant sprendimą, posėdyje gali dalyvauti tik Komisijos nariai ir Komisijos sekretorius. Esant vienodam balsų skaičiui, lemia Komisijos pirmininko balsas, o jo nesant – jo pavaduotojo balsas. Komisijos posėdžiai protokoluojami. Protokolus pasirašo Komisijos pirmininkas, o jo nesant – jo pavaduotojas, sekretorius ir visi posėdyje dalyvavę Komisijos nariai.

Punkto pakeitimai:

Nr. ĮV-608, 2012-09-12, Žin., 2012, Nr. 108-5492 (2012-09-19), i. k. 1122080ISAK00ĮV-608

23. Komisijos pirmininkas, o jo nesant -jo pavaduotojas, rengia posėdžio darbotvarkę, surenka būtinus posėdžio dokumentus, sukviečia Komisijos narius, teikia Departamento direktoriui Komisijos sprendimus, įteikia atestuotiems specialistams Atestatus, tvarko kompiuterizuotą informacinę sistemą, į kurią įrašomi duomenys apie atestuotus specialistus.

24. Komisijos sekretorius protokoluoja posėdį, pakviečia atestuojamuosius asmenis, tvarko posėdžio protokolus. Kvietimas į posėdį atestuojamiesiems asmenims ar atestuotiems specialistams išsiunčiamas paštu ne vėliau kaip prieš 10 dienų iki posėdžio.

Punkto pakeitimai:

Nr. ĮV-608, 2012-09-12, Žin., 2012, Nr. 108-5492 (2012-09-19), i. k. 1122080ISAK00ĮV-608

25. Komisijos pirmininkas, esant reikalui, gali kviesti į posėdį kitus specialistus, kurie dalyvauja posėdyje patariamojo balso teise. Posėdyje negali dalyvauti Komisijos pirmininko nekviesti asmenys.

Punkto pakeitimai:

Nr. ĮV-608, 2012-09-12, Žin., 2012, Nr. 108-5492 (2012-09-19), i. k. 1122080ISAK00ĮV-608

XII. DOKUMENTŲ PATEIKIMAS

26. Specialistų atestavimą organizuoja ir tvarko Departamentas.

27. Asmuo, siekiantis gauti Atestatą, pateikia Departamentui:

27.1. prašymą atestuoti (pagal Taisyklių 1 priedą);

27.2. išsimokslinimo (išsilavinimo) dokumentų (diplomo, papildomų studijų diplomų, pažymėjimų, atestatų, sertifikatų ir kt.) kopijas;

27.3. atliktų nekilnojamosiose kultūros vertybėse darbų sąrašą (pagal Taisyklių 2 priedą);

27.4. asmens tapatybę ir darbo stažą patvirtinančių dokumentų kopijas;

27.5. dokumentus, patvirtinančius, kad sumokėta nustatyto dydžio valstybės rinkliava už Atestato išdavimą;

27.6. elektroninio pašto adresą.

Punkto pakeitimai:

Nr. ĮV-476, 2014-06-17, paskelbta TAR 2014-06-30, i. k. 2014-09339

28. Asmuo turi teisę pateikti papildomus dokumentus, įrodančius jo kvalifikacinį pasirengimą (albumus, nuotraukas, brėžinius, informacinę medžiagą, tyrimų ataskaitas ir kt.). Šiame punkte nurodyti dokumentai pateikiami Departamentui pristatant tiesiogiai arba pašto korespondencijos siunta, arba siunčiami elektroniniu PDF ar JPG formatu elektroninio pašto adresu centras@heritage.lt, arba pateikiami per Paslaugų ir gaminių kontaktinį centrą, arba, sukūrus Kultūros paveldo elektroninių paslaugų informacinę sistemą, – per šią sistemą.

Departamentas, gavęs asmens prašymą atestuotis ir kitus Taisyklių 27-28 punktuose nurodytus dokumentus, per 5 darbo dienas nuo prašymo gavimo elektroniniu paštu ar pašto korespondencijos siunta išsiunčia pareiškėjui patvirtinimą, kad prašymas gautas. Jei pareiškėjas pateikė neišsamų ar netinkamai įformintą prašymą arba pateikė ne visus atestavimui būtinus dokumentus, Departamentas kartu su patvirtinimu praneša pareiškėjui apie būtinybę ištaisyti šiuos trūkumus ir pateikti trūkstamus dokumentus bei praneša, kad atestavimo procedūra pradedama nuo išsamaus ir tinkamai įforminto prašymo bei visų trūkstamų dokumentų pateikimo dienos.

Punkto pakeitimai:

Nr. ĮV-476, 2014-06-17, paskelbta TAR 2014-06-30, i. k. 2014-09339

29. Asmuo turi teisę prašyti, kad atestavimo metu jam būtų suteiktos kelios specializacijos pagal veiklos rūšis, nurodytas Taisyklių III skyriuje.

XIII. ATESTAVIMO TVARKA

30. Atestuojamojo specialisto profesinių ir teisinių žinių įvertinimą atlieka Komisija pagal Departamento direktoriaus patvirtintus testų klausimus ir pokalbio metu.

31. Atestuojamasis specialistas pildo kiekvienai veiklos rūšiai parengtą atskirą testą, kurį sudaro 30 klausimų.

32. Specialistas, teisingai atsakęs ne mažiau kaip į 2/3 pateiktų klausimų, gauna teigiamą testo įvertinimą.

33. Profesinių žinių patikrinimas asmenims, turintiems habilituoto daktaro ar daktaro laipsnius mokslo srityje, susijusioje su atestuojama veiklos rūšimi ir specializacija, netaikomas.

34. Į Komisijos posėdį kviečiami visi atestuojamieji specialistai.

35. Komisija, išnagrinėjusi pateiktus dokumentus, pokalbio metu vertina atestuojamojo specialisto išsimokslinimą, profesinį pasirengimą, darbo stažą, praktinę patirtį, aptaria atestuojamojo specialisto darbus pagal atestuojamą veiklos rūšį ir specializaciją, patikrina, kaip jo žinios atitinka specialiuosius reikalavimus.

36. Komisija, įvertinusi testo ir pokalbio rezultatus, pateikia išvadą dėl atestato išdavimo:

36.1. specialistą atestuoti ir suteikti jam prašomą kvalifikacinę kategoriją, nurodant veiklos rūšį ir specializaciją;

36.2. specialistą atestuoti ir suteikti jam žemesnę nei prašoma kvalifikacinę kategoriją, nurodant veiklos rūšį ir specializaciją;

36.3. specialistą atestuoti ir suteikti jam prašomą kvalifikacinę kategoriją, nurodant tik dalį prašomų veiklos rūšių ir specializacijų;

36.4. asmens neatestuoti ir nesuteikti jam kvalifikacinės kategorijos, nurodant konkrečias priežastis.

Punkto pakeitimai:

Nr. ĮV-476, 2014-06-17, paskelbta TAR 2014-06-30, i. k. 2014-09339

37. Komisijos motyvuotos išvados įforminamos protokolu. Protokolas surašomas ne vėliau kaip per 10 dienų nuo įvykusio posėdžio.

Punkto pakeitimai:

Nr. ĮV-608, 2012-09-12, Žin., 2012, Nr. 108-5492 (2012-09-19), i. k. 1122080ISAK00ĮV-608

Nr. ĮV-476, 2014-06-17, paskelbta TAR 2014-06-30, i. k. 2014-09339

38. Vadovaujantis Komisijos išvadomis atestuotiems specialistams Atestatai išduodami Departamento direktoriaus įsakymais.

Punkto pakeitimai:

Nr. ĮV-476, 2014-06-17, paskelbta TAR 2014-06-30, i. k. 2014-09339

39. Jeigu specialistas neatestuojamas arba specialistas atestuojamas, bet jam suteikiama žemesnė nei prašoma kvalifikacinė kategorija, arba suteikiama prašoma kvalifikacinė kategorija, bet nurodoma tik dalis prašomų veiklos rūšių ir specializacijų, Departamentas per 10 dienų nuo Komisijos sprendimo priėmimo dienos jam išsiunčia Komisijos posėdžio protokolo išrašą.

Punkto pakeitimai:

Nr. ĮV-608, 2012-09-12, Žin., 2012, Nr. 108-5492 (2012-09-19), i. k. 1122080ISAK00ĮV-608

40. Asmeniui ne vėliau kaip per 3 mėnesius nuo išsamaus ir tinkamai įforminto prašymo bei visų trūkstamų dokumentų pateikimo dienos turi būti išduotas Atestatas arba Taisyklių 39 punkte nustatyta tvarka jis informuojamas apie Komisijos pateiktą išvadą asmens neatestuoti. Sukūrus Kultūros paveldo elektroninių paslaugų informacinę sistemą, atestuoto specialisto pageidavimu Atestatas bus išduodamas per šią sistemą.

Punkto pakeitimai:

Nr. ĮV-608, 2012-09-12, Žin., 2012, Nr. 108-5492 (2012-09-19), i. k. 1122080ISAK00ĮV-608

Nr. ĮV-476, 2014-06-17, paskelbta TAR 2014-06-30, i. k. 2014-09339

XIV. ATESTATAS

41. Atestatą pasirašo Departamento direktorius ir Komisijos pirmininkas.

42. Atestate nurodoma:

42.1. Atestato numeris ir išdavimo data;

42.2. atestuoto specialisto vardas, pavardė ir asmens kodas;

42.3. veiklos rūšis ir sritis, specializacija, kvalifikacinė kategorija;

42.4. Atestatą pasirašiusiųjų asmenų pareigos, vardai ir pavardės.

43. Atestatas galioja penkerius metus nuo jo išdavimo datos.

XV. ATESTATO GALIOJIMO PRATĘSIMAS

44. Prašymas pratęsti Atestato galiojimo laiką pateikiamas ne vėliau kaip prieš 3 mėnesius iki šio Atestato galiojimo pabaigos.

45. Atestuotas specialistas, siekiantis pratęsti Atestato galiojimą, Taisyklių 28 punkte nustatytais būdais Departamentui pateikia:

45.1. prašymą pratęsti Atestato galiojimą (pagal Taisyklių 1 priedą);

45.2. atliktų nekilnojamosiose kultūros vertybėse per Atestato galiojimo laiką darbų sąrašą (pagal Taisyklių 2 priedą);

45.3. dokumentus, patvirtinančius, kad sumokėta Vyriausybės nustatyto dydžio valstybės rinkliava už Atestato išdavimą.

Punkto pakeitimai:

Nr. ĮV-476, 2014-06-17, paskelbta TAR 2014-06-30, i. k. 2014-09339

46. Atestato galiojimo laikas gali būti pratęstas, jei per Atestato galiojimo laiką atestuotas specialistas ne mažiau kaip trejus metus vykdė veiklą pagal Atestate nurodytą veiklos rūšį, sritį ir specializaciją.

47. Komisija motyvuotas išvadas dėl Atestato galiojimo pratęsimo priima paprasta balsų dauguma Taisyklių 21–25 punktuose nustatyta tvarka. Jei Atestato galiojimas nepratęsiamas, Departamentas per 10 dienų nuo Komisijos išvadų pateikimo dienos specialistui išsiunčia Komisijos posėdžio protokolo išrašą.

Punkto pakeitimai:

Nr. ĮV-608, 2012-09-12, Žin., 2012, Nr. 108-5492 (2012-09-19), i. k. 1122080ISAK00ĮV-608

Nr. ĮV-476, 2014-06-17, paskelbta TAR 2014-06-30, i. k. 2014-09339

48. Atestato galiojimo laikas pratęsiamas ne daugiau kaip 5 metams, išduodant naują Atestatą Taisyklių XIII skyriuje nustatyta tvarka.

49. Atestuotas specialistas, norintis papildyti anksčiau išduotą Atestatą, pateikia Komisijos pirmininkui dokumentus pagal Taisyklių 27 punkto reikalavimus ir jam taikomos Taisyklių XIII skyriuje nurodytos procedūros.

50. Atestato galiojimo laiką pratęsus, jo registracijos numeris nekeičiamas.

XVI. ATESTATO GALIOJIMO PANAIKINIMAS. ATESTATO PRARADIMAS

51. Remiantis Komisijos išvadomis Atestato galiojimas panaikinamas šiais atvejais:

51.1. už nustatytą (-us) įstatymų, kitų teisės aktų, reglamentuojančių kultūros paveldo objektų apsaugą, reikalavimų pažeidimą (-us), vykdant veiklą pagal Atestate nurodytas veiklos rūšis, sritis ir specializacijas;

51.2. už sprendimą, sukėlusį arba galintį sukelti kultūros paveldo objektų vertingųjų savybių praradimą;

51.3. paaiškėjus, kad atestavimui pateikti duomenys neatitinka tikrovės.

Punkto pakeitimai:

Nr. ĮV-476, 2014-06-17, paskelbta TAR 2014-06-30, i. k. 2014-09339

52. Specialistas, kurio Atestato galiojimas panaikintas, Taisyklių 28 punkte nustatytais būdais gali pateikti prašymą Komisijai jį atestuoti ne anksčiau kaip po trejų metų nuo Atestato galiojimo panaikinimo dienos.

Punkto pakeitimai:

Nr. ĮV-476, 2014-06-17, paskelbta TAR 2014-06-30, i. k. 2014-09339

53. Komisijai pateikus motyvuotas išvadas panaikinti Atestato galiojimą, Departamentas per 10 dienų nuo Komisijos išvadų pateikimo dienos jam išsiunčia Komisijos posėdžio protokolo išrašą. Atestatas, kurio galiojimas panaikintas, per 5 dienas nuo pranešimo iš Departamento apie Departamento direktoriaus įsakymą gavimo dienos turi būti grąžintas Departamentui.

Punkto pakeitimai:

Nr. ĮV-608, 2012-09-12, Žin., 2012, Nr. 108-5492 (2012-09-19), i. k. 1122080ISAK00ĮV-608

Nr. ĮV-476, 2014-06-17, paskelbta TAR 2014-06-30, i. k. 2014-09339

54. Atestatas prarandamas, kai jis pametamas, pavagiamas ar kitaip sunaikinamas jo originalas.

55. Atestatą praradęs specialistas ne vėliau kaip per 10 dienų nuo jo praradimo dienos apie tai Taisyklių 28 punkte nustatytais būdais praneša Departamentui.

Punkto pakeitimai:

Nr. ĮV-476, 2014-06-17, paskelbta TAR 2014-06-30, i. k. 2014-09339

56. Ne vėliau kaip per 5 dienas nuo pranešimo apie Atestato praradimą gavimo dienos Departamento direktoriaus įsakymu Atestatas pripažįstamas netekusiu galios. Specialistui išduodamas dublikatas, kurį pasirašo Departamento direktorius ir Komisijos pirmininkas.

Punkto pakeitimai:

Nr. ĮV-608, 2012-09-12, Žin., 2012, Nr. 108-5492 (2012-09-19), i. k. 1122080ISAK00ĮV-608

XVII. SKUNDŲ NAGRINĖJIMAS

57. Specialistas, nesutinkantis su Komisijos išvadomis, per 15 dienų nuo Taisyklių 39, 47 ir 53 punktuose nurodyto pranešimo apie Komisijos išvadas gavimo dienos, gali jas apskųsti Departamento direktoriui. Skundas dėl Komisijos išvadų turi būti išnagrinėtas ne vėliau kaip per 15 dienų nuo jo pateikimo dienos. Nustačius, jog atestavimas vyko pažeidžiant Taisyklių ar kitų teisės aktų reikalavimus, per 20 dienų nuo skundo išnagrinėjimo dienos specialistas atestuojamas pakartotinai. Departamento direktorius įsakymą dėl specialisto atestavimo priima per 15 dienų terminą, negavus skundo dėl Komisijos išvadų arba skundo netenkinus.

Punkto pakeitimai:

Nr. ĮV-608, 2012-09-12, Žin., 2012, Nr. 108-5492 (2012-09-19), i. k. 1122080ISAK00ĮV-608

Nr. ĮV-476, 2014-06-17, paskelbta TAR 2014-06-30, i. k. 2014-09339

58. Departamento direktoriaus įsakymas dėl atestavimo gali būti skundžiamas teismui Administracinių bylų teisenos įstatymo nustatyta tvarka.

Punkto pakeitimai:

Nr. ĮV-608, 2012-09-12, Žin., 2012, Nr. 108-5492 (2012-09-19), i. k. 1122080ISAK00ĮV-608

Nr. ĮV-476, 2014-06-17, paskelbta TAR 2014-06-30, i. k. 2014-09339

XVIII. BAIGIAMOSIOS NUOSTATOS

59. Žinios apie atestuotus specialistus, Atestato išdavimą, papildymą, galiojimo pratęsimą, galiojimo panaikinimą bei pripažinimą netekusiu galios skelbiamos portale www.verslovartai.lt ir Departamento interneto tinklalapyje www.heritage.lt.

Punkto pakeitimai:

Nr. ĮV-476, 2014-06-17, paskelbta TAR 2014-06-30, i. k. 2014-09339

60. Už Atestato išdavimą sumokama nustatyto dydžio valstybės rinkliava.

______________

Specialistų, vykdančių nekilnojamojo kultūros

Paveldo taikomuosius mokslinius ardomuosius

tyrimus, rengiančių tvarkomųjų paveldosaugos

darbų projektus, atliekančių tvarkomuosius

paveldosaugos darbus bei vadovaujančių

tokiems darbams, atliekančių paveldosaugos

(specialiąją) ekspertizę atestavimo taisyklių

1 priedas

(Prašymo formos pavyzdys)

________________________________

(prašytojo vardas, pavardė)

________________________________________________

(asmens kodas, gimimo metai, adresas, telefonas)

Kultūros paveldo departamentui

prie Kultūros ministerijos

PRAŠYMAS

_____________

(data)

1. Darbo vieta ir pareigos (įmonės pavadinimas, adresas)

2. Atestuoti ir suteikti; pratęsti Nekilnojamojo kultūros paveldo apsaugos specialisto atestato

galiojimą (nereikalinga išbraukti)	.

(veiklos rūšis)

________________________________________________________________________________

(specializacija)

_______________________________________________________________________________.

(kvalifikacinė kategorija)

PRIDEDAMA:

1. Išsimokslinimo (išsilavinimo) dokumentų (diplomo, papildomų studijų diplomų, pažymėjimų, atestatų, sertifikatų ir kt.) dokumentų kopijos, ______ lapas (-ai).

2. Atliktų nekilnojamosiose kultūros vertybėse tvarkybos darbų sąrašas, _____ lapas (-ai).

3. Asmens tapatybę ir darbo stažą patvirtinančių dokumentų kopijos, _____ lapas(-ai).

4. Dokumentas, patvirtinantis, kad sumokėta nustatyto dydžio valstybės rinkliava už Nekilnojamojo kultūros paveldo apsaugos specialisto atestato išdavimą, _____ lapas (-ai).

_______________________________

(parašas)	(vardas ir pavardė)

Priedo pakeitimai:

Nr. ĮV-490, 2006-10-25, Žin., 2006, Nr. 116-4418 (2006-10-31), i. k. 1062080ISAK00ĮV-490

Specialistų, vykdančių nekilnojamojo kultūros

Paveldo taikomuosius mokslinius ardomuosius

tyrimus, rengiančių tvarkomųjų paveldosaugos

darbų projektus, atliekančių tvarkomuosius

paveldosaugos darbus bei vadovaujančių

tokiems darbams, atliekančių paveldosaugos

(specialiąją) ekspertizę atestavimo taisyklių

2 priedas

(Atliktų darbų sąrašo formos pavyzdys)

______________________________________________________________

(atestuojamojo specialisto pareigos, vardas, pavardė)

ATLIKTŲ DARBŲ SĄRAŠAS

__________________

(data)

__________________________

(sudarymo vieta)

Objekto, kuriame buvo atlikti tvarkomieji paveldosaugos ar tvarkomieji statybos darbai, pavadinimas, adresas, registro numeris	Atestuojamojo specialisto atliktų konkrečių darbų objekte pobūdis, dalyvavimo laipsnis, nurodant darbų vadovą, įmonę	Vykdymo metai	Generalinis rangovas
1	2	3	4

_________________________

(pareigų pavadinimas)	(parašas)	(vardas ir pavardė)

Forma patvirtinta Lietuvos Respublikos

kultūros ministro

2005 m. balandžio 14 d. įsakymu Nr. ĮV-146

KULTŪROS PAVELDO DEPARTAMENTAS PRIE KULTŪROS MINISTERIJOS

NEKILNOJAMOJO KULTŪROS PAVELDO APSAUGOS SPECIALISTO ATESTATAS

__________ Nr. ______

(data)

Tekstas

Atestatas galioja iki

(data)

Kultūros paveldo departamento prie

Kultūros ministerijos direktorius	___________________________

A. V.	(parašas)	(vardas ir pavardė)

Atestavimo komisijos pirmininkas	___________________________

(parašas)	(vardas ir pavardė)

Pakeitimai:

1.

Lietuvos Respublikos kultūros ministerija, Įsakymas

Nr. ĮV-490, 2006-10-25, Žin., 2006, Nr. 116-4418 (2006-10-31), i. k. 1062080ISAK00ĮV-490

Dėl kultūros ministro 2005 m. balandžio 14 d. įsakymo Nr. ĮV-146 "Dėl Specialistų, vykdančių nekilnojamojo kultūros paveldo taikomuosius mokslinius ardomuosius tyrimus, rengiančių tvarkomųjų paveldosaugos darbų projektus, atliekančių tvarkomuosius paveldosaugos darbus bei vadovaujančių tokiems darbams, atliekančių paveldosaugos (specialiąją) ekspertizę, atestavimo taisyklių ir nekilnojamojo kultūros paveldo apsaugos specialisto atestato formos patvirtinimo" pakeitimo

2.

Lietuvos Respublikos kultūros ministerija, Įsakymas

Nr. ĮV-608, 2012-09-12, Žin., 2012, Nr. 108-5492 (2012-09-19), i. k. 1122080ISAK00ĮV-608

Dėl Lietuvos Respublikos kultūros ministro 2005 m. balandžio 14 d. įsakymo Nr. ĮV-146 "Dėl Specialistų, vykdančių nekilnojamojo kultūros paveldo taikomuosius mokslinius ardomuosius tyrimus, rengiančių tvarkomųjų paveldosaugos darbų projektus, atliekančių tvarkomuosius paveldosaugos darbus bei vadovaujančių tokiems darbams, atliekančių paveldosaugos (specialiąją) ekspertizę, atestavimo taisyklių ir nekilnojamojo kultūros paveldo apsaugos specialisto atestato formos patvirtinimo" pakeitimo

3.

Lietuvos Respublikos kultūros ministerija, Įsakymas

Nr. ĮV-476, 2014-06-17, paskelbta TAR 2014-06-30, i. k. 2014-09339

Dėl Lietuvos Respublikos kultūros ministro 2005 m. balandžio 14 d. įsakymo Nr. ĮV-146 „Dėl Specialistų, vykdančių nekilnojamojo kultūros paveldo taikomuosius mokslinius ardomuosius tyrimus, rengiančių tvarkomųjų paveldosaugos darbų projektus, atliekančių paveldosaugos (specialiąją) ekspertizę, atestavimo taisyklių ir nekilnojamojo kultūros paveldo apsaugos specialisto atestato formos patvirtinimo“ pakeitimo